เงินบาทร่วง...เผชิญปัจจัยลบต่างประเทศ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

....วารุณี สิทธิถาวร
ในช่วงสัปดาห์ที่ผ่านมา (2226 พ.ย. 2553) ค่าเงินเริ่มต้นที่ระดับ 29.88 บาทต่อเหรียญสหรัฐ ปรับแข็งค่าขึ้นจาก 29.92 บาทต่อเหรียญสหรัฐ ในช่วงปลายสัปดาห์ และยังคงแกว่งตัวในกรอบแคบเนื่องจากยังไม่มีปัจจัยใหม่ๆ เข้ามาชี้นำตลาด อีกทั้งนักลงทุนยังรอความชัดเจนเกี่ยวกับความเป็นไปได้ที่ธนาคารแห่งประเทศไทย (ธปท.) จะออกมาตรการดูแลเงินทุนเคลื่อนย้าย 
ทั้งนี้ ค่าเงินบาทยังคงทรงตัวใกล้ระดับ 29.90 บาทต่อเหรียญสหรัฐ แม้จะได้แรงหนุนจากการปรับตัวขึ้นของตลาดหุ้นภูมิภาคที่ดีดตัวขึ้นรับข่าวการแก้ไขปัญหาของไอร์แลนด์ หลังเจ้าหน้าที่ทางการเงินโลกบรรลุข้อตกลงเพื่อช่วยเหลือไอร์แลนด์ โดยเจ้าหน้าที่สหภาพยุโรป (อียู) และไอเอ็มเอฟจะเริ่มทำรายละเอียดเกี่ยวกับมาตรการช่วยเหลือระยะ 3 ปีแก่ไอร์แลนด์ 
ขณะที่รัฐบาลสรุปมาตรการรัดเข็มขัดมูลค่า 1.5 หมื่นล้านยูโร หรือ 2.05 หมื่นล้านเหรียญสหรัฐ 
อย่างไรก็ดี ปัจจัยลบในประเทศจากปัญหาการเมืองเริ่มกลับมามีน้ำหนักกดดันภาวะการลงทุนในตลาดการเงินอีกครั้ง เนื่องจากกลุ่มพันธมิตรมีการนัดชุมนุมกันในวันที่ 2325 พ.ย. 
รวมทั้งการคุมเข้มทางการเงินของทางการจีนที่สั่งเพิ่มเพดานการกันสำรองของธนาคารพาณิชย์เพื่อควบคุมเงินเฟ้อในประเทศ ซึ่งเป็นการปรับขึ้นเป็นครั้งที่ 5 ของปีนี้ ยังคงสร้างความกังวลแก่นักลงทุนและเป็นปัจจัยจำกัดการปรับตัวขึ้นของค่าเงินภูมิภาค 
เงินบาทเริ่มอ่อนค่าลงสู่ระดับ 30.03 บาทต่อเหรียญสหรัฐ ในช่วงเช้าวันอังคาร โดยปัญหาหนี้สินในยุโรปยังคงสร้างความกังวลให้กับนักลงทุนหลังมองว่าความช่วยเหลือที่ไอร์แลนด์ได้รับอาจไม่เพียงพอในการจัดการกับปัญหาที่เกิดขึ้น 
อีกทั้งมีแนวโน้มว่าวิกฤตหนี้ที่เกิดขึ้นอาจลุกลามไปสู่ประเทศอื่นๆ ในภูมิภาคยูโรโซน ขณะที่ในช่วงบ่ายวันอังคารตลาดหุ้นเอเชียมีการดิ่งลงอย่างรุนแรง หลังมีรายงานข่าวว่าเกาหลีเหนือมีการยิงปืนใหญ่เข้าไปในเกาะยองเปียงของเกาหลีใต้ ซึ่งเป็นปัจจัยลบที่ส่งผลกระทบต่อบรรยากาศการลงทุนและกระตุ้นให้นักลงทุนมีการเทขายสินทรัพย์ภูมิภาค ส่งผลให้ค่าเงินเอเชียอ่อนค่าลง โดยเฉพาะเงินวอนเกาหลีใต้ที่ร่วงลงกว่า 3% จากข่าวดังกล่าว ขณะที่เงินบาทอ่อนค่าลงสู่ระดับ 30.03 บาทต่อเหรียญสหรัฐ 
ในช่วงปลายสัปดาห์เงินบาทยังคงปรับตัวในทิศทางอ่อนค่าต่อเนื่องจากช่วงต้นสัปดาห์ โดยอยู่ที่ระดับ 30.07 บาทต่อเหรียญสหรัฐ ในช่วงเช้าวันพุธ ขณะที่ปัญหาความขัดแย้งบนคาบสมุทรเกาหลีที่ตึงเครียดมากขึ้นกลายเป็นปัจจัยลบเพิ่มเติมหลังจากความกังวลเกี่ยวกับปัญหาหนี้สินของไอร์แลนด์ยังไม่จางไปจากตลาด 
ดังนั้น ทางการเกาหลีใต้ได้ออกมากล่าวว่า เศรษฐกิจของประเทศมีความแข็งแกร่งมากพอที่จะรับมือกับผลกระทบจากข่าวที่สร้างความตื่นตระหนกและพร้อมที่จะดำเนินมาตรการต่างๆ หากจำเป็น เพื่อให้ตลาดมีเสถียรภาพ หลังนักลงทุนเกิดความวิตกกับข่าวการโจมตีจากเกาหลีเหนือ ซึ่งการแสดงความเห็นดังกล่าวช่วยสร้างความเชื่อมั่นในแก่นักลงทุนได้ในระดับหนึ่ง และช่วยให้หนุนภาวะการลงทุนในตลาดการเงิน เห็นได้จากตลาดหุ้นเอเชียที่เริ่มปรับตัวดีขึ้น เช่นเดียวกับค่าเงินในภูมิภาคที่เริ่มฟื้นตัวขึ้น แม้การปรับตัวจะเป็นไปอย่างจำกัด เนื่องจากปัญหาหนี้สินของประเทศในยูโรโซนที่ส่อเค้าลุกลามไปสู่ประเทศอื่นๆ โดยเฉพาะโปรตุเกสและสเปนที่อาจเป็นประเทศต่อไปที่ต้องขอรับความช่วยเหลือทางการเงิน ยังคงเป็นปัจจัยที่สร้างแรงกดดันต่อตลาดการเงิน และทำให้ค่าเงินบาทมีการแกว่งตัวในกรอบแคบๆ ใกล้ระดับ 30.02 บาทต่อเหรียญสหรัฐ ในช่วงกลางสัปดาห์ และยังคงปรับตัวในทิศทางอ่อนค่า เนื่องจากเงินเหรียญสหรัฐที่ปรับแข็งค่าขึ้นอีกครั้งหลังทางการสหรัฐรายงานข้อมูลการจ้างงาน และข้อมูลการใช้จ่ายของสหรัฐออกมาในเชิงบวก 
โดยกระทรวงแรงงานสหรัฐเปิดเผยจำนวนผู้ขอรับสวัสดิการว่างงานครั้งแรกรายสัปดาห์ลดลงเกินคาดสู่ระดับต่ำสุดในรอบกว่า 2 ปี และการใช้จ่ายของผู้บริโภคสหรัฐมีการปรับตัวดีขึ้นเป็นเดือนที่ 4 ติดต่อกัน ซึ่งช่วยหนุนความต้องการเงินเหรียญสหรัฐให้ปรับตัวขึ้น และกดดันให้ค่าเงินภูมิภาคยังคงปรับตัวในทิศทางอ่อนค่า และทำให้เงินบาทยังคงเคลื่อนไหวใกล้ระดับ 30.03 บาทต่อเหรียญสหรัฐ ในช่วงปลายสัปดาห์